በድል የታጀበው የቀያዮቹ አስጨናቂ ምሽት
እኤአ ሜይ 25 ቀን 2005 ነው። ኢስታ ምቡል፣ ቱርክ። በካማል አታቱርክ ስታዲየም። በዚያች ምሽት፣ ታሪክ ብዕርና ወረቀት ይዞ ልብወለድ የሚመስል እውነት መፃፉን ቀጠለ። ያ ምሽት ለማንም የማይታመን ነው። ፈፅሞ የማይታመን! ለሊቨርፑል ደጋፊ በህልም ዓለም ውስጥ ያለ ያህል፣ አሁኑኑ ከእንቅልፉ ባንኖ ሁሉ ነገር ውሸት የሚሆን ይመስል ነበር። ለኤሲ ሚላን አናብስትም ያላመጡትን የድል ሙዳ ሳይውጡ ከመንጋጋቸው መነጠቃቸው ያስቆጫል። ሁኔታዎች በፍጥነት ተቀያይረው ከ3-0 መምራት፣ ወደ 3-3 መሻገራቸው እንቆቅልሽ ነበር። ቢሆንም አሸናፊው አልተለየም። ጭማሪው ሰዓት ተፋላሚዎቹን አልገላገለም። በአምስት አምስቱ የመለያ ምት ባለክብሩ ሊለይ የጨዋታው ህግ አስገደደ። ያን ጊዜ የኃላፊነቱ ሸክም በተለይ በአንድ ሰው ላይ ከብዶ ተጫነ። በሊቨርፑሉ ግብ ጠባቂ ጀርዚ ዱዴክ ላይ።ሁለት ተጫዋቾች ወደ ፖላንዳዊው በረኛ ቀረቡ።‹‹ጀርዚ ድንቅ ስራ ሰርተሃል። አሁን ደግሞ በመለያ ፍፁም ቅጣት ምቶቹ ላይ አተኩር። አሁን ጨዋታው ያንተ ነው። ልታሸንፍልን የምትችለው አንተ ነህ›› አሉት። ተከላካዩ ጄሚ ካራገር በተራው ወደ ዱዴክ መጣ። በማበረታታትና በማነሳሳት መልክ እየገፈተረው ፊቱን ወደ ዱዴክ ፊት አቅርቦ መከረው። ‹‹ጀርዚ አይዞህ! አይዞህ!›› ይለዋል። የ120 ደቂቃዎች ፍልሚያ አዝሏቸዋል። ድካም፣ መገረምና ውጥረት ተጭነዋቸዋል።ጄሚ ቀጠለ። ‹‹አንድ ነገር አድርግ። ግራ አጋባቸው። ብሩስ ግሮብላርን ታስታውሰዋለህ? እንደ እርሱ እግርህን ፈርከክ አድርገህ ቁም፣ በግቡ መስመር ላይ ወዲያ ወዲህ በል።›› በዚያች ሰዓት ጀርዚ የሚፈልገው ካራገርን አልነበረም። ‹‹እሺ! እሺ!›› እያለ አሳለፈው። አሁን የሚያስፈልገው ሌላ ሰው ነው። የበረኞቹ አሰልጣኝ ሆዜ ኦቾቴሪና። በ1988ቱ የአውሮፓ የክለቦች ዋንጫ ፍፃሜ ስመጥሩ የፋይኖርድ ግብ ጠባቂ ሃንስ ቫን ብሮክለን የቤንፊካ ተጫዋቾች የፍፁም ቅጣት ምት ዓመታት ልማድን የተመለከተ ማስታወሻ ነበረው። ዱዴክ ከደቹ በረኛ ተምሯል። በፌይኖርድ ሳለም ተመሳሳይ መረጃዎች ያሉት ማስታወሻ ደብተር ነበረው። ተጫዋቾች አንድ ዓይነት የፍፁም ቅጣት ምት ስልት አይከተሉም። ይለያያሉ። በዚያች ፈታኝ ምሽት የኤሲ ሚላን ተጫዋቾችን ባህሪያት አንድ በአንድ ለይቶ ማወቅ አስፈላጊ ነበር። ኦቾቶሪና ደግሞ የቤት ስራቸውን በጥሞና ሰርተዋል። አሁን ጨዋታው ወደ መለያ ምት መጥቷል። የካራ ማበረታታት የሚጠላ ባይሆንም፣ ለዱዴክ የሚያስፈልገው የኦቾቶሪና ተጨባጭ መነሻ ያለው መመሪያ ነበር። ዱዴክ በግራ ይውደቅ፣ በቀኝ የሚወሰነው እንደ መቺው ሁኔታ ነው። የዚህ ቁልፍ ያለው ደግሞ የግብ ጠባቂዎቹ አሰልጣኝ ዘንድ ነበር። ለጥቃቅን ዝርዝሮች ልዩ ትኩረት የሚሰጡት ራፋ ቤኒቴዝ ከኦቾቶሪና ጋር ተዘጋጅተዋል። ከጨዋታው በፊት መላው የሚላን ተጫዋቾች ፍፁም ቅጣት ምቶችና ቅጣት ምቶችን እንዴት እንደሚመቱ የሚገልፅ ዝርዝር መረጃ በመልበሻ ቤት ሰሌዳ ላይ ፅፈው ነበር። ዱዴክ በሁለቱም ምቶች ላይ የሚላን ተጫዋቾችን ስልቶች የሚገልፁ የቪዲዮ ክሊፖችንም እንዲመለከት ተሰጥቶታል። በዚያ ሲዝን ራፋ ግብ ጠባቂውን ፍፁም ቅጣት ምቶችን እንዴት ማዳን እንዳለበት ለማሰልጠን ብዙ ደክመዋል። ዱዴክ በዓይነ ህሊናው የግቡን ክፍሎች በስድስት ካሬዎች ከፍሎ እንዲመለከት አለማምደውታል። ላይኛው ቀኝ፣ በላይኛው መሃል፣ በላይኛው ግራ፣… በታችኛው ቀኝ፣ በታችኛው መሐል፣ በታችኛው ግራ። ምቶቹ ወደ እነዚህ ካሬዎች ካልተመቱ ኳሷ መረቡን አታገኘውም። ስለዚህ ዱዴክ መከላከል ያለበት እነዚህን ካሬዎች ብቻ ነው። ሚላኖቹ ደግሞ የየራሳቸው ልማድ አላቸው። ሁሉም ተጠንቷል። ማን ወደየትኛው ካሬ የመምታት ልምድ እንዳለው የሊቨርፑል አሰልጣኞች በማስታወሻቸው ላይ አኑረውታል። ሁሉን አውቀውታል። ከኢስታምቡል ጨረቃ በታች ምንም አዲስ ነገር አልነበረም። ቢሆንም ዱዴክ የሁሉንም የመምቻ አቅጣ ጫ በቃሉ ማስታወስ አይችልም። በየምቱ ላይ አቅጣጫ ጠቋሚ ያስፈልገዋል። ቢችል ኦቾቶሪና ከግቡ በስተጀርባ ሆኖ ‹‹በግራ ውደቅ፣ በቀኝ›› እያለ ቢመራው ጥሩ ነበር። አርቢትሩ አይፈቅዱለትም እንጂ። የቤኒቴዝን ስነ አእምሯዊ ስልጠና ለመልመድ ዱዴክ አራት ወራት ፈጅተውበታል። ከብዙ ልፋት በኋላ ዋና ዋና ተጫዋቾችን የተመለከቱ የቤኒቴዝን ጥያቄዎች መመለስ ችሏል። ‹‹ላምፓርድ የሚመታው ወደየት ነው?›› ሲሉት ‹‹ወደ ካሬ ስድስት›› ሲል ይመልስላቸዋል። በታችኛው ቀኝ ካሬ በኩል ማለት ነው። ከዱዴክና ከራፋ በስተቀር እነዚህን ኮዶች የሚያውቁ ጥቂቶች ብቻ ነበሩ። የሊቨርፑል ደጋፊዎች በጥፍራቸው ቆመው የምሽቱን ድራማ ይከታተላሉ። የዱዴክ ኃላፊነት ክብድ ነው። የሁሉም ስሜት ከእርሱ ውሳኔ ጋር ተያይዟል። የመምቻው ሰዓት ሲደርስ ኦቾቶሪና ማስታወሻቸውን አወጡ። በእያንዳንዱ የሚላን ተጫዋች ስም ፊት ኮዱ ተፅፏል። ጀርዚ ከእያንዳንዱ ምት በፊት ወደ አሰልጣኞቹ አቅጣጫ ማየት አለበት። ኮዱ ይነገረዋል። ያን ጊዜ ወደየትኛው ምናባዊ ካሬ እንደሚወድቅ ይወስናል። ኮዱን በእጅ ምልክት ለዱዴክ የሚነግር ሰው ተመረጠ። ሁለተኛው ግብ ጠባቂ ስኮት ካርሰን። ካርሰንም ከኦቾ በሚነገረው መሰረት ምልክቱን ይሰጣል። ዱዴክም የሚወድቅበትን አቅጣጫ ይወስናል። አንዳንድ ተጫዋቾች የተለመደ ዓመታታቸውን ቀይረው ስለሚመጡ የበረኛውና የኦቾቶሪና ውሳኔም እንደ አዳዲሶቹ ሁኔታዎች መቀየር ሊኖርባቸው ይችላል። አንዳንድ ጊዜ ፍፁም ቅጣት ምቶች አይተነበዩምና። የቁርጡ ሰዓት ደረሰ። እንደ ኤርፖርት ትራፊክ ወደ ግራ ወደ ቀኝ በሚሰጠው የእጅ ምልክት ዱዴክ አቅጣጫውን እየቀየረ የሊቨርፑላዊያንን ስሜት ይዞ በረረ። 69600 ተመልካች በስታዲየሙ ተሳፍሯል። መላው ዓለም በቴሌቪዥን ፊት አፍጥጧል። ሜርሲሳይድ በቆዳዋ ላይ ያለ ፀጉሯ ሁሉ ቆሟል። 18 ዲግሪ በሚሞቀው ከማል አታቱርክ ስታዲየም የስሜት ባሮሜትር ይወጣል፣ ይወርዳል። በሚላን በኩል ሰርጂንሆ፣ ፒርሎ አከታትለው ሳቱ። ሃማንና ሲሴ ለቀዮቹ አስቆጠሩ። ቶማሰን ለሚላን አገባ፣ ሪሰ ለሊቨርፑል ሳተ። ካካ አስቆጠረ፣ ስሚሰር አገባ። ሊቨርፑል 3፣ ሚላን 2። ጨዋታው ገና አላለቀም። አንድሪያስ ሼቭቼንኮ ተነሳ። በግብ ፊት ሼቫ ቀላል ሰው አይደለም። ኳስ ከመረብ የማሳሳም ሱሰኛ ነው። በረኞችን የሚያርድ የአጥቂነት ግርማ አለው። ዱዴክ የዩክሬናዊውን ‹‹ሚሳኤል›› ካመከነ ሜርሲሳይድ በፍንጠዛ እንደ ሰም ትቀልጣለች። ዱዴክ ተጋፈጠው። ተጋፍጦም አሸነፈው። ወደ ቀኙ ቢወድቅም በመሐል አቅጣጫ የመጣችውን ኳስ በእግሩ አዳናት። የአታቱርክ ኦሊምፒክ ስታዲየም በቀዮቹ ደጋፊዎች የማያቋርጥ ደስታ ነዘረ። ከዕረፍት በፊት የሞተው ሊቨርፑል አፈር ልሶ ተነስቶ በመለያ ምት የአውሮፓ ዘውዱን ጫነ። ዘንድሮስ ቀያዮቹ ለሁለተኛ ተከታታይ ጊዜ ይህን ታሪክ ለመድገም ይችላሉ?። የባርሴሎናን ግንብ ንደው ወደ ፍፃሜ ያመራሉ? ጊዜ ይመልሰዋል።አዲስ ዘመን ሚያዝያ 24/2011